**Имандылық – қастерлі қасиет**

**Мақсаты:** Имандылық сөзіне түсінік беру.Имандылық дәстүрін қастерлеп,иманды адам болуға,

Обал – сауап талаптарын сақтауға,адалдыққа,қайырымдылыққа тәрбиелеу.

Адамгершілік асыл қасиеттерді жоғары ұстауға баулу.

Өз ойларын еркін,жүйелі жеткізе білуге үйрету.Танымдық қабілеттерін арттыру.

**Әдісі:** әңгімелеу,пікірталас,сұрақ-жауап

**Көрнекілік:** даналық сөздер,суреттер,сұрақ жазылған үлестірмелер т.б.

«Иман сақтауға қорықпас жүрек,айнымас көңіл,босамас буын керек.» Абай.

«Адамда қалай да болса,қашан да болса,пайда келтіретін ой мен ісі – ізгілік деп аталады.»

М.Жұмабаев.

Ақылды кісі азбайды.

Әдептілік,ар-ұят – адамдықтың белгісі,

Тұрпайы мінез,тағы жат – надандықтың белгісі.

**Жүру барысы: І.Кіріспе бөлім**

1.Даналық сөздерді оқу,мағынасын ашу. (балалардың ойын тыңдау)

2.Имандылық дегенді қалай түсінесіңдер?

3.Қандай адамдарды иманды,мейірімді деп айтамыз?

4.Мейірімділік,қайырымдылық қасиеттер барлық адамның бойында кездеседі ме?

5.Өзіміздің арамызда осындай адамдар бар ма?

**ІІ.Негізгі бөлім**

Имандылық араб тіліндегі нану, сену деген мағынадағы иман сөзінен шыққан.Өмір заңдылықтарына айқын сеніммен қарап,адамгершілік рәсімдері мен уәждерін,міндеттері мен мақсаттарын бұлжытпай орындайтын ақ ниетті,адал жүректі,көпшіл адамды – иманды адам дейміз.

Иманды адам – айналадағыларға және бүкіл адамзатқа тек жақсылық ойлайды,оларға мейір-шапағатын төгіп,жанашырлық,қамқорлық жасауға әзір тұрады.Әркімге әдеппен,ізетпен,инабатпен қарайды.Сондықтан да иманды адамды бет-бейнесінен танып,халық оны иман жүзді адам дейді. Адамгершілікті қалыпты бұзған адамды «имансыз» деп,одан түңіледі.Адамгершілігі,ар-ұяты бар адамның бет-бейнесі,иманжүзділігі жарқын,биязы,өзі парасатты келеді.

Иманы кәміл адам мейірімді болады.Мейірімділік – адам бойындағы қасиетті сезім. Ата,әке,ана мейірімі,отбасындағы адамдардың бір-біріне деген мейір-шапағаты – әдептік әсем құбылыс, ұлағатты ұғым,адамгершіліктің асқар шыңы.

Халқымыз ұрпағын мейірімділікке тәрбиелеп,қатыгездіктен қағып,қаталдықтан сақтандырып отырған.Еліміз ер-азаматтарын мейірімді болса екен деген ниетпен Мейірман,Мейіржан,Мейірбек деген аттармен атаған.Мейірімділіктің бір көрінісі – қайырымдылық.Қайырымдылық – мүдделі, кіріптар,көмекке мұқтаж адамдарға,табиғатқа,жан-жануарға іс жүзінде жақсылық жасау.

**Сұрақтар:** 1.Қайырымды адам деп кімді айтамыз?

Кіріптарға қайыр беру,мұқтаж жандарға көмектесу,қарттарды аялап,мүгедектерді қорғап,аялау.

2.Қайырымдылық қалай орындалады?

Жылу беру,сыйлық ұсыну,демеуші болу,сый-сыбаға тарту,көрімдік,байғазы,бәсіре т.б. жөн- жоралғылар арқылы іс жүзінде ізеттілікпен,ілтипатпен орындалады.

Инабатты болу,мейірімді,қайырымды болу – бұл адамдық, кісілік парыз.Ол үшін әрбір адам өзінің қайырымдылық борыштарын терең сезініп,іс-қимыл жасауға міндетті.

**ІІІ.Пікірталас**

**1-топ:** Жарлы болсаң да, арлы бол.

Кімнің ұяты жоқ болса,соның иманы жоқ.

**2-топ:** Ұялмаған әнші болады.

(бір-біріне қарсы пікір айту)

**ІҮ.Қорытынды бөлім**

**1.**Адам бойындағы ең жақсы қасиеттерді атап бер.

2.Имандылық дегенді қалай түсіндіңдер?

3.Өзімізді осындай жақсы қасиеттерге қалай тәрбиелеуімізге болады?